ישיבת מליאה, כנסת 24, פרוטוקול מספר 15, 2021-05-11 00:00

יריב לוין: חברות וחברי הכנסת, היום יום שלישי, כ"ט באייר התשפ"א, 11 במאי 2021.

יריב לוין: אני פותח את הישיבה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 18), התשפ"א–2021.

ירדנה מלר-הורוביץ: תודה.

יריב לוין: תודה רבה.

יריב לוין: אם כן, אנחנו עוברים לנאומים בני דקה.

יריב לוין: ראשון הדוברים, חבר הכנסת רון כץ – איננו; חבר הכנסת יבגני סובה – איננו.

יריב לוין: חבר הכנסת אלי אבידר, בבקשה.

אלי אבידר: אדוני היושב-ראש, אתמול אחר הצוהריים התרחש בכנסת אירוע חסר תקדים.

אלי אבידר: נאלצנו להיכנס למרחבים המוגנים.

אלי אבידר: התביישתי כחבר כנסת.

אלי אבידר: עמדו לצידי חבריי ווליד טאהא וסעיד אלחרומי, ופשוט הסתכלנו במבוכה אחד על השני – שבכנסת ישראל נאלצים להתפנות למרחבים המוגנים.

אלי אבידר: אבל רגע אחרי המבוכה נזכרתי שכבר יותר מעשר שנים תושבי עוטף עזה חיים את המציאות העגומה הזאת.

אלי אבידר: טוב היה עושה ראש הממשלה, במקום להצהיר הצהרות, במקום לתת מסיבות עיתונאים לכל דורש, פעם אחת לעשות מעשה.

אלי אבידר: ואם אתה לא מסוגל לעמוד במאבק, אל תדליק אותו.

אלי אבידר: תודה רבה, אדוני.

יריב לוין: תודה.

יריב לוין: חבר הכנסת אוריאל בוסו – איננו.

יריב לוין: חבר הכנסת אבי מעוז, בבקשה.

אבי מעוז: אדוני היושב-ראש, נאום מס' 5 על הנדסת תודעה, והפעם – על הפרות סדר או פרעות.

אבי מעוז: לפני 100 שנה התחוללו בארץ פרעות תר"פ ותרפ"א, אשר היוו את הפתיחה למלחמה על הארץ, שלא הסתיימה עד היום.

אבי מעוז: וכעת, בפרעות תשפ"א: מעשי לינץ' ביהודים, מכוניות נשרפות, תושבים במצור, שרפת בתי כנסיות ובתי מדרשות, וברקע מתקפת טרור אכזרית של ירי טילים על אזרחי ישראל.

אבי מעוז: ובתקשורת ישראל: מפירי סדר, פורעי חוק, אבנים מתעופפות, כמו מעצמן, ולפורעים אין זהות לאומית או דתית.

אבי מעוז: המניעים שלהם הם כמובן נקודתיים, אישיים.

אבי מעוז: זהו עוד סוג של הנדסת תודעה, כשמנסים לעוור את עיני הציבור ולטשטש את העובדה שמדובר במחבלים אכזריים, שמדובר במלחמה ארוכת ימים על עצם קיומנו כאן בארץ, שמדובר בערבים אנטישמים, שמנהיגיהם שהחלו את המלחמה הזאת שיתפו פעולה עם הנאצים, יימח שמם, והזדהו עם הפתרון הסופי.

אבי מעוז: אני ממליץ לאזרחי ישראל לאטום אוזניהם משטיפת המוח הזאת, להפנים כי מדובר במערכה לאומית ארוכה ומאתגרת, ולתת לממשלת ישראל את כל הגיבוי הציבורי במערכה הזאת.

אבי מעוז: תודה.

יריב לוין: תודה.

יריב לוין: חבר הכנסת אלכס קושניר – איננו; חברת הכנסת מיכל וולדיגר – איננה.

יריב לוין: חבר הכנסת יעקב מרגי, בבקשה.

יעקב מרגי: אדוני היושב-ראש, חבריי חברי הכנסת, גברתי השרה, קודם כול, אני רוצה לחזק את ידי העושים במלאכה: חיילים, כוחות הביטחון, שר הביטחון, ראש הממשלה, התושבים הגיבורים של הדרום, ואת החוסן החברתי והלאומי של התושבים.

יעקב מרגי: אני מקווה שהשנה הקשה והפוגרום שעשו ערוצי התקשורת בחוסן הלאומי של החברה בישראל לא ייתנו אותותיהם, ובאמת ניווכח היום, במאמצים הכבדים והקשים האלה, שהחוסן של תושבי מדינת ישראל לא נפגע למרות ההרס והחורבן שניסו מהנדסי התודעה – אני מצטרף לדברים של חברי אבי מעוז.

יעקב מרגי: אני רוצה להשתתף בצערן של משפחות שתי ההרוגות ולאחל החלמה מהירה לפצועים.

יעקב מרגי: אני רוצה לסיים ולציין את הברבריות חסרת המעצורים, את השנאה הממוסדת במערכת החינוך של החברה הערבית.

יעקב מרגי: אין שום הצדקה לפעולות אלימות ולתופעות לינץ', שבנס לא נגמרו בהרוגים.

יעקב מרגי: הגיע הזמן שהמדינה תגדיר מחדש את מערכת היחסים שלה עם החברה הערבית ועם ההנהגה של החברה הערבית, שיושבת בשקט, חרישית, לנוכח גלי השנאה, ההרג וההרס.

יריב לוין: תודה.

יריב לוין: בוודאי כולנו מצטרפים לתנחומים למשפחות ההרוגות, וכמובן החלמה מהירה לפצועים.

יריב לוין: חברת הכנסת ג'ידא רינאוי זועבי – איננה; חבר הכנסת עמיחי שיקלי – איננו; חבר הכנסת סמי אבו שחאדה – איננו; חברת הכנסת שרן השכל – איננה; חבר הכנסת סעיד אלחרומי – איננו; חבר הכנסת ינון אזולאי – אף הוא איננו.

יריב לוין: חבר הכנסת מוסי רז, בבקשה.

מוסי רז: אדוני היושב-ראש, גברתי השרה, חברי הכנסת, אנחנו בעיצומו של יום מאוד קשה: שתי אזרחיות ישראליות הרוגות באשקלון; אזרח ישראל שנהרג בלילה מאש של שכניו לאחר שהיו עימותים אלימים; עשרות הרוגים בעזה, מתוכם לפחות תשעה ילדים, שבעיתונות הישראלית בכלל לא מוזכרים – ימים מאוד קשים.

מוסי רז: אני חושב שצריכים מכאן לקרוא לנתניהו ולחמאס לעשות כל מאמץ על מנת להפסיק את האש, וחשוב לא פחות לקרוא לאזרחי ישראל, יהודים וערבים: אנשים אחים אנחנו.

מוסי רז: לא ניתן לסכסך בינינו.

מוסי רז: יש פצועים רבים בשני הצדדים, יש הרס.

מוסי רז: אנחנו לא רוצים את זה עוד, אנחנו רוצים לחיות יחד.

מוסי רז: השותפות היהודית-ערבית במדינה הזאת צריכה לנצח, וממשלה, ממשלת שינוי יהודית וערבית, צריכה לקום – זה הניצחון על האלימות.

יריב לוין: תודה.

יריב לוין: חבר הכנסת ולדימיר בליאק, בבקשה.

ולדימיר בליאק: אדוני היושב-ראש, גברתי השרה, חבריי חברי הכנסת, ראשית, אני רוצה להשתתף בצערן של משפחות ההרוגות.

ולדימיר בליאק: יהי זכרן ברוך.

ולדימיר בליאק: אני מחזק את כוחות הביטחון ואת תושבי הדרום, ומאחל החלמה מהירה לפצועים.

ולדימיר בליאק: העסקים הקטנים באזור העימות, שרק התחילו להרים את הראש אחרי שנת הקורונה, שוב סופגים הפסדים כבדים.

ולדימיר בליאק: זה הזמן לעזור להם.

ולדימיר בליאק: אני פונה לשר האוצר: קיים מתווה פיצוי מיידי לעסקים, שעבד מצוין לפני שבע שנים, במבצע צוק איתן ובתקופת לפיד במשרד האוצר.

ולדימיר בליאק: חייבים להפעיל אותו, לא בדיעבד, לא בעוד חודשיים – עכשיו.

ולדימיר בליאק: הכול מוכן.

ולדימיר בליאק: אנחנו חייבים לסייע לעצמאים בתקופה הקשה הזו.

ולדימיר בליאק: תודה רבה.

יריב לוין: תודה רבה.

יריב לוין: חברת הכנסת מיכל וולדיגר, בבקשה.

מיכל מרים וולדיגר: כבוד יושב-ראש הכנסת, חבריי הנכבדים, ליבי עם משפחות ההרוגות.

מיכל מרים וולדיגר: אני משתתפת בצערן ומאחלת החלמה מהירה לפצועים.

מיכל מרים וולדיגר: איך?

מיכל מרים וולדיגר: תגידו לי, איך?

מיכל מרים וולדיגר: הורים ששומעים אזעקה באמצע הלילה ולא יודעים איזה ילד לקחת למרחב המוגן; ילד שיושב בבית ושומע טיל אחרי טיל, 137 רקטות בשעה, מעל הראש שלו – אי-אפשר לדמיין זאת.

מיכל מרים וולדיגר: אופס, זו המציאות, המציאות הכואבת.

מיכל מרים וולדיגר: אני אימא של שירה.

מיכל מרים וולדיגר: שירה היא בשל"פ – של"פ זה שמיניות לערי פיתוח.

מיכל מרים וולדיגר: היא וחברותיה החליטו, מתוך אידיאולוגיה, לא לעשות את השנה השמינית שלהן בבית שלהן אלא ללכת ולעשות בפריפריה, למען הפריפריה כשמה.

מיכל מרים וולדיגר: הבת שלי בחרה באשקלון.

מיכל מרים וולדיגר: היא כבר שנה שם.

מיכל מרים וולדיגר: ביממה האחרונה היא רצה פעם אחר פעם אחר פעם למרחב המוגן, ובכל פעם הלב שלי נופל מחדש.

מיכל מרים וולדיגר: הבעל שלי כרגע נמצא בשדה עוזיהו, הלך לקחת אותה ואת חברותיה, אבל הוא כבר שעתיים ברכב כי אי-אפשר להיכנס לעיר – כל פעם נופלות עוד ועוד רקטות.

מיכל מרים וולדיגר: פשוט לא יתואר.

מיכל מרים וולדיגר: כאילו לא די בכך, מנהל בית הספר שלח להורים הודעה שהם שוקלים להכניס רכב ממוגן.

מיכל מרים וולדיגר: זה פשוט לא ייאמן, במדינת ישראל, באשקלון, להכניס רכב ממוגן כדי להוציא חבורת בנות צעירות מאשקלון.

מיכל מרים וולדיגר: הבית לידן הוא שספג את הפגיעה הישירה, ושם נמצאה אחת ההרוגות.

מיכל מרים וולדיגר: אני חושבת שצריך להפסיק עם הרפיסות, צריך להחיל את המשילות ולהבין כאן מה קורה.

מיכל מרים וולדיגר: אי-אפשר, אי-אפשר להמשיך עם המציאות הזאת.

מיכל מרים וולדיגר: היא בלתי אפשרית.

מיכל מרים וולדיגר: אני קוראת לקבינט, לממשלת ישראל, לפעול בכל הכוח.

מיכל מרים וולדיגר: ילד באשקלון צריך לישון בבטחה בדיוק כמו ילד בתל אביב; ילד בלוד חייב להיות בטוח בדיוק כמו בן גילו בגבעתיים.

מיכל מרים וולדיגר: כולנו חייבים לחיות פה בבטחה, בשלום.

מיכל מרים וולדיגר: הגיע הזמן להחזיר את המשילות לידינו.

מיכל מרים וולדיגר: תודה.

יריב לוין: תודה רבה.

יריב לוין: אם כן, חברות וחברי הכנסת, עד כאן פרק נאומים בני דקה.

יריב לוין: מכאן אנחנו עוברים לנושא הבא על סדר-היום – המלצת הוועדה הזמנית לענייני חוץ וביטחון בעניין הכרזה על מצב חירום.

יריב לוין: אני מזמין את יושבת-ראש הוועדה הזמנית לענייני חוץ וביטחון חברת הכנסת אורנה ברביבאי להציג את ההמלצה.

חוץ וביטחון): אדוני היושב-ראש, חברי כנסת נכבדים, מכאן אני רוצה לשלוח גם תנחומים וגם איחולי החלמה למי שנפגע.

חוץ וביטחון): אין ספק שאנחנו בעיצומה של מערכה, ונצטרך לעשות כל מאמץ כדי להשיב את ההרתעה ואת השקט חזרה.

חוץ וביטחון): אני מבקשת להציג בפני המליאה את המלצות הוועדה הזמנית לענייני חוץ וביטחון בעניין הכרזה על מצב חירום, בהתאם לסעיף 69 לתקנון הכנסת, ואני רוצה להסביר מהו מצב חירום.

חוץ וביטחון): מצב חירום בישראל נמשך מאז הכריזה עליו מועצת המדינה הזמנית כמה ימים לאחר קום המדינה.

חוץ וביטחון): בשנת 1996 נכנס לתוקף חוק-יסוד: הממשלה, שקבע כי סמכות ההכרזה על מצב חירום תהיה בידי הכנסת, ביוזמתה או על פי הצעת הממשלה, וכי תוקף ההכרזה לא יעמוד על יותר משנה.

חוץ וביטחון): מאז האריכה הכנסת את תוקף ההכרזה מדי שנה או לפרקי זמן קצרים יותר.

חוץ וביטחון): להכרזה יש שתי השלכות מרכזיות: האחת היא מתן סמכות לממשלה להתקין תקנות שעת חירום, שבכוחן אף לגבור על חקיקת הכנסת – עד כמה שזה נשמע דרקוני – ותוקפן עד שלושה חודשים; השנייה היא מתן תוקף לחוקים וצווים שונים שנחקקו לאורך השנים ושנקבע בהם כי יעמדו בתוקף כל עוד ההכרזה על מצב חירום בתוקף.

חוץ וביטחון): בכל הנוגע לתקנות שעת חירום, ככלל, עד השנה שעברה מיעטה הממשלה להשתמש בסמכות החריגה שניתנה לה.

חוץ וביטחון): ואולם, עם פרוץ משבר הקורונה בשנה שחלפה החלה הממשלה להשתמש בה כמעט על בסיס יום-יומי, באופן שלא היה כדוגמתו זה עשרות שנים.

חוץ וביטחון): בסך הכול, בין מרץ ליוני 2020, התקינה הממשלה 38 תקנות שעת חירום, וחלקן אף תוקנו כמה פעמים.

חוץ וביטחון): חלק מתקנות שעת חירום אלה הוחלפו בהדרגה בחקיקה ראשית של הכנסת, כגון חוק הקורונה הגדול, חוק הסמכת השב"כ, חוק הארכת תקופות ועוד.

חוץ וביטחון): אני מדגישה את זה משום שלתקנות האלה אין קשר למה שאני מעלה עכשיו במסגרת הארכת התקנות.

חוץ וביטחון): במסגרת חוק הקורונה הגדול נקבע סוג נוסף של הכרזה על מצב חירום, "מצב חירום בשל נגיף הקורונה", שמכוחה קבעה הממשלה במהלך החודשים האחרונים את רוב ההסדרים שנועדו להתמודד עם המגפה.

חוץ וביטחון): הכרזה זו היא הכרזה נפרדת מההכרזה שבה אנו דנים כעת, והן אינן תלויות זו בזו.

חוץ וביטחון): אני רוצה להבהיר את ההבחנה ביניהן.

חוץ וביטחון): ההיבט השני של ההכרזה הוא החוקים והצווים השונים שההכרזה מקנה להם תוקף.

חוץ וביטחון): בעשורים הראשונים שלאחר קום המדינה נחקקו חוקים שתוקפם מותנה בקיומו של מצב החירום, ומכוחם גם הותקנו תקנות וצווים רבים – חוקים, תקנות וצווים שונים שקבעו הסדרים חיוניים מבחינה ביטחונית ומבחינה כלכלית.

חוץ וביטחון): אם הכנסת לא תשוב ותכריז על מצב חירום, הסדרים חיוניים אלה יפקעו, ומכאן חשיבות הבקשה שלנו להביא את זה היום, כדי שלא יהיה מצב של פקיעה והחלה מחדש.

חוץ וביטחון): הסדרים אלה כוללים בין היתר את חוק המעצרים המינהליים, את החקיקה המסדירה תפיסת מקרקעין בשעת חירום וכו'.

חוץ וביטחון): לצידם יש גם צווים שהוצאו מכוח חוק הפיקוח על מצרכים ושירותים, שאף הוא חוק שתוקפו מותנה בהכרזה על מצב חירום.

חוץ וביטחון): אתם שואלים אותי: האם זה סביר?

חוץ וביטחון): האם זה נורמלי, אחרי 73 שנים?

חוץ וביטחון): האם היינו יכולים להימנע מזה?

חוץ וביטחון): בוודאי, אבל במציאות הזאת שנוצרה – – –

יעקב מרגי: בתקנות האלה יש צו – – –

חוץ וביטחון): כן, זה גם בהקשר של דבש.

חוץ וביטחון): אף שאין קשר ישיר בין הצווים לבין מצב החירום, עדיין יש בהם צורך, שכן הם מסדירים ענפים שונים במשק, מרגי, לדוגמה, מתמרוקים, יהלומים ועד מעליות ודבש.

חוץ וביטחון): הפתרון למצב שנוצר הוא ביצירת הסדרים חקיקתיים שינתקו את זיקתם של החוקים והצווים האלה להכרזה על מצב חירום.

חוץ וביטחון): במהלך העשור האחרון פיקחה הוועדה המשותפת לוועדת החוץ והביטחון ולוועדת החוקה באופן הדוק יותר על עבודת הממשלה, ואכן חלה התקדמות בנושא: בשנת 2009 עמדו בתוקף תשעה חוקים ו-165 צווים שתוקפם מותנה במצב חירום, ואילו כיום, אחרי עבודה אינטנסיבית שנעשתה, עומדים בתוקף חמישה חוקים ו-16 צווים בלבד.

חוץ וביטחון): ללמדכם שהייתה עבודה, אבל עדיין יש פער שאותו צריך לסגור.

חוץ וביטחון): בשנים האחרונות, שהיו רוויות מערכות בחירות, הכנסת לא הייתה פעילה בצורה מלאה, ולכן מהלכי החקיקה נבלמו.

חוץ וביטחון): גם בשנה האחרונה, כאשר הייתה כנסת פעילה, תשומת הלב ניתנה בעיקר לחקיקה בענייני הקורונה, כפי שהוזכר, ולכן הפעילות לקידום החקיקה הייתה מעטה יותר מבעבר, למרות שצריך לשאוף ולסיים גם אותם.

חוץ וביטחון): כיושבת-ראש הוועדה הזמנית איני שבעת רצון, בלשון המעטה, מהצורך התמשך בהכרזה שוב לפרקים.

חוץ וביטחון): מדינה דמוקרטית אינה יכולה להרשות לעצמה להיות שרויה במצב חירום במשך תקופה כל כך ארוכה, ואנחנו צריכים לפעול לשנות את המציאות הזאת, במיוחד כאשר ההכרזה מקנה לממשלה סמכויות כה נרחבות במדינה דמוקרטית.

חוץ וביטחון): יחד עם זאת, הוועדה לא הייתה יכולה להתעלם מכך שעדיין נותרו חוקים וצווים חיוניים שאין באפשרותנו לבטל בעת הזאת.

חוץ וביטחון): משכך, ומאחר שממילא תקנון הכנסת מגביל לארבעה חודשים את תקופת ההכרזה כאשר מדובר בהמלצה של ועדה זמנית, החלטנו בוועדה אתמול – גם הייתה הצבעה – להמליץ לכנסת להאריך את תוקפו של מצב החירום בארבעה חודשים בלבד, עד ליום ה' בתשרי התשפ"ב, 11 בספטמבר 2021.

חוץ וביטחון): אני מקווה שלאחר שתקום ממשלה ויוקמו הוועדות הקבועות, ניתן יהיה לחדש את תנופת החקיקה ולחדש את הפיקוח ההדוק שקיימה הוועדה בנושא בעבר, כדי שנוכל להביא סוף-סוף לסיום מצב החירום בישראל.

חוץ וביטחון): אבקש מחברי הכנסת שנוכחים כאן לאשר את המלצת הוועדה.

חוץ וביטחון): תודה רבה.

יריב לוין: תודה רבה.

יריב לוין: אם כן, אני עובר לרשימת הדוברים: חבר הכנסת רון כץ – איננו; חבר הכנסת יבגני סובה – איננו; חבר הכנסת אלי אבידר – איננו; חבר הכנסת יצחק פינדרוס – איננו; חברת הכנסת מירב כהן – איננה; חבר הכנסת יעקב מרגי – מוותר; חבר הכנסת מיכאל מלכיאלי – איננו; חבר הכנסת עודד פורר – איננו, חבר הכנסת ווליד טאהא – איננו; חבר הכנסת סעיד אלחרומי – איננו, חברת הכנסת עאידה תומא סלימאן – איננה; חבר הכנסת עופר כסיף – איננו; חבר הכנסת איימן עודה – איננו; חבר הכנסת אוריאל בוסו – איננו.

יריב לוין: חבר הכנסת אבי מעוז, בבקשה.

אבי מעוז: אדוני היושב-ראש, כנסת נכבדה, תנחומיי למשפחות ההרוגות ואיחולי החלמה מהירה לפצועים.

אבי מעוז: ביקרתי היום בלוד, בעקבות פרעות אמש.

אבי מעוז: המראות קשים ומזעזעים.

אבי מעוז: לראות את כיתה ג' בתלמוד תורה שרופה לחלוטין, לראות את ספרי הקודש השחורים והמפוחמים – פשוט פוגרום.

אבי מעוז: תושביה היהודים של לוד עברו אירוע של טרור אנטישמי שמזכיר את כל אותן פרעות שהיו מנת חלקם של יהודים בגלויות השונות.

אבי מעוז: למרבה החרפה, לא רק שהם נאלצו לעמוד לבד אל מול המחבלים הפורעים, כשכוחות המשטרה לא מגיעים, אלא שבעקבות ההכרח שנוצר להשתמש בנשקם כדי להגן על חייהם ועל חיי המשפחות – מה שהביא להריגתו של אחד מהפורעים המחבלים – נעצרו יהודים גיבורים במקום להעניק להם אות הוקרה על גבורתם.

אבי מעוז: אני דורש מראשי מערכת אכיפת החוק לשחרר את כל העצורים באופן מיידי.

אבי מעוז: שאתחיל לדבר על אכיפה סלקטיבית?

אבי מעוז: בעקבות מעשה הלינץ' ליד שער האריות בירושלים אתמול לא נעצר אף מחבל ערבי.

אבי מעוז: גם בעקבות הפרעות בלוד אמש לא נעצר אף מחבל ערבי.

אבי מעוז: אדוני היושב-ראש, בשל הנוהג הנורא של נקמת דם קיים חשש משמעותי בקרב כל מי שלב יהודי פועם בקרבו שהערב הפרעות תתחדשנה ואף תתגברנה.

אבי מעוז: מי ששרף בתי כנסת ותלמוד תורה יכול בקלות לעבור לפריצה לבתים ולפגיעה בחיי אדם.

אבי מעוז: אני דורש מהשר לביטחון פנים, מהמפכ"ל וממפקד המחוז להציב כבר עכשיו כוח משמעותי שייקח אחריות על ביטחון התושבים בעיר עד שוך הפרעות.

אבי מעוז: אם תיפול שערה אחת משערות ראשם של התושבים האידיאליסטים שבאו לחזק את העיר ולהפריחה, האחריות המלאה לכך תהיה עליכם.

אבי מעוז: הגיעה העת להשבת ריבונותה של מדינת ישראל על כל עריה ויישוביה.

אבי מעוז: אני רוצה לחזק את ראש הממשלה ואת הממשלה כולה בניהול המלחמה ובהגנה על מדינת ישראל ותושביה.

אבי מעוז: אני רוצה לחזק את כוחות הביטחון – צה"ל, השב"כ, אנשי המודיעין ומשטרת ישראל – שעושים לילות כימים למען ביטחון ישראל.

אבי מעוז: אני רוצה לחזק את אזרחי מדינת ישראל, את תושבי הדרום, את גרעיני המתיישבים בלוד, ברמלה, בדרום, במרכז, בצפון ובירושלים ובכל רחבי הארץ.

אבי מעוז: אנחנו במלחמה, וגם במלחמה הזאת עם ישראל ינצח.

יריב לוין: תודה.

יריב לוין: חבר הכנסת אלכס קושניר – איננו; חבר הכנסת סמי אבו שחאדה – איננו; חברת הכנסת שרן השכל – איננה; חבר הכנסת ינון אזולאי – איננו.

יריב לוין: חבר הכנסת מוסי רז, בבקשה.

מוסי רז: מוותר.

יריב לוין: מוותר.

יריב לוין: אם כן, תמו הדוברים.

יריב לוין: חברת הכנסת ברביבאי, את מעוניינת לסכם או שאנחנו נעבור להצבעה?

חוץ וביטחון): אין צורך.

יריב לוין: אם כך, חברות וחברי הכנסת, אנחנו יכולים לעבור להצבעה על המלצת הוועדה הזמנית לענייני חוץ וביטחון בעניין הכרזה על מצב חירום.

יריב לוין: הצבעה.

יריב לוין: בעד המלצת הוועדה – 7

יריב לוין: נמנעים – אין

יריב לוין: אם כן, בעד – שבעה, מתנגד אחד, אין נמנעים.

יריב לוין: לפיכך אני קובע שהמלצת הוועדה הזמנית לענייני חוץ וביטחון בעניין הכרזה על מצב חירום התקבלה על ידי הכנסת.

יריב לוין: נושא >> [נספחות.

יריב לוין: ]

יריב לוין: אנחנו עוברים לנושא הבא על סדר-היום – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 18), התשפ"א–2021.

יריב לוין: אני מזמין את השרה אורלי לוי אבקסיס להציג את התקנות בשמו של שר הבריאות, בבקשה.

אורלי לוי אבקסיס: אדוני היושב-ראש, ברשותך, לילה לא קל עבר על אזרחי המדינה.

אורלי לוי אבקסיס: לילה קשה מאוד עבר על תושבי הדרום, ואירוע בסדר גודל לאומי עבר על מדינת ישראל אתמול, ביום חגה של ירושלים, עם ההתקפות על בירתנו.

אורלי לוי אבקסיס: אני לא חושבת שיש אדם בעולם, מדינה בעולם שיכולה הייתה להבליג, גם אם רצתה להכיל התקפות שכאלה, אם מבפנים ואם מבחוץ.

אורלי לוי אבקסיס: התחושה שנחצו קווים אדומים היא אמיתית, אבל אי-אפשר להתעלם או שלא להתריע על כך שלצערי הרב תושבי הדרום נמצאים במציאות הזאת הרבה מאוד זמן, הרבה מאוד שנים, ויש שם ילדים שנולדו לתוך מציאות כזאת, והם לא מכירים כמעט מציאות אחרת.

אורלי לוי אבקסיס: זה עצוב, ויש לזה השלכות.

אורלי לוי אבקסיס: לעיתים אנחנו שומעים על האחריות הלאומית להכיל אירועים מסוימים ולעיתים אנחנו שומעים שאותה דרישה, שלעיתים נענתה בחיוב, להכיל כדי לא להסלים, מקבלת מפי אותם אנשים בדיוק ביקורת על כך שההכלה פגעה בכוח ההרתעה של המדינה.

אורלי לוי אבקסיס: אנחנו נמצאים במצב לא נורמלי, מצב כאוטי.

אורלי לוי אבקסיס: קולם של לא מעט אנשים נדם, לצערי הרב – אולי אנשים שיכולים בקולם להרגיע חלק מהרוחות, להחזיר את השקט לשכונות בלוד, ביפו, חיפה, עכו.

אורלי לוי אבקסיס: אתמול ביקשו ממני שלא לנסוע דרך הבקעה, כי יותר בטוח דרך הארץ.

אורלי לוי אבקסיס: אני רוצה לספר לכם על חוויה.

אורלי לוי אבקסיס: אחרי שסיימנו פה, בסביבות 23:00 הגענו לוואדי עארה.

אורלי לוי אבקסיס: נו, ומה אתה חושב שהיה שם, אדוני היושב-ראש?

אורלי לוי אבקסיס: צמיגים בוערים על הכביש וצעירים בצדדים.

אורלי לוי אבקסיס: באותו רגע אמרתי לעצמי: אותם אנשים שנקלעו בעל כורחם לסיטואציות – אז אנחנו הצלחנו, יצאנו משם בשלום, ברוך השם, לא היה מאורע מיוחד פרט לאש על הכביש, תמונות של הצמיגים וחלק מהאזרחים שנמצאים בצורות מאיימות.

אורלי לוי אבקסיס: מנגד אתה חושב על מה שקרה בכפר כנא, על אותו יהודי מבוגר.

אורלי לוי אבקסיס: ראיתי את התמונות האלה ואמרתי: מה הוא חש באותם רגעים?

אורלי לוי אבקסיס: זה היה מלחיץ, זה היה מטריד, זה היה מקומם.

אורלי לוי אבקסיס: והייתה שם גם נקודת אור: שני גיבורים, כן, אזרחים ערבים, שנכנסו לתוך ההמון וחילצו אותו משם.

אורלי לוי אבקסיס: לצערי הרב, לראות את השניים האלה מול ההמונים האחרים אומר שזה לא מספיק לשמוע את הקולות של השפויים, כי אנחנו לא שומעים אותם מספיק פה בכנסת ישראל.

אורלי לוי אבקסיס: השותפים של ממשלת השינוי, של האיחוי, של הריפוי, כמו שהם רוצים לקרוא להם, סותמים את פיהם.

אורלי לוי אבקסיס: לעיתים, זה המקרה הטוב.

אורלי לוי אבקסיס: במקרים האחרים ראינו תמונות של חברי כנסת פה, מהבית הזה, מוציאים את דיבתה של ישראל רעה כשהם מפיצים בכל העולם את התמונות של הר הבית עם העץ השרוף, כאילו זו הייתה פעולה מכוונת של הישראלים כדי לפגוע ברגשותיהם, בכבודם, בחופש הפולחן והאמונה.

אורלי לוי אבקסיס: אני חושבת שצריך להגיד שיש לנו אחריות, כי כל דבר כזה יכול להתסיס את הרוחות לא רק פה – גם מחוץ למדינה ובתוך השכונות.

אורלי לוי אבקסיס: הייתי מצפה לשמוע קול יותר ברור של איפוק, של חזרה לשגרה של חיים נורמליים ושמירה על איזושהי שגרת חיים.

אורלי לוי אבקסיס: אז תנחומיי למשפחות של ההרוגות ואיחולי החלמה לפצועים, ולחזק את תושבי הדרום והמדינה כולה.

אורלי לוי אבקסיס: ועכשיו לעניין אישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 18), התשפ"א–2021, לפי חוק סמכויות מיוחדות להתמודדות עם נגיף הקורונה החדש (הוראת שעה), התש"ף–2020.

אורלי לוי אבקסיס: אני פה בשם שר הבריאות ומשרד הבריאות.

אורלי לוי אבקסיס: חברי הכנסת, מונחת בפני הכנסת הצעה לאישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 18), התשפ"א–2021, לפי סעיף 4(ד)(2)(ג) לחוק סמכויות מיוחדות להתמודדות עם נגיף הקורונה החדש (הוראת שעה), התש"ף–2020.

אורלי לוי אבקסיס: בהתאם למנגנון הקבוע בחוק, ככל שלא מתקבלת החלטה על ידי ועדת הכלכלה של הכנסת או ועדה אחרת שתוסמך לכך בתוך שבועיים, על מליאה הכנסת, כפי שאומר התקנון, לדון בתקנות ולאשר אותן או שלא לאשרן.

אורלי לוי אבקסיס: ביום 21 באפריל 2021, נוכח נתוני התחלואה והחשש מיבוא תחלואה חדשה לישראל מחו"ל, ובפרט של וריאנטים חדשים לנגיף הקורונה, וריאנטים שעשויים להיות מסוכנים, אישרה הממשלה את תיקון 18 לתקנות התעופה.

אורלי לוי אבקסיס: תיקון זה האריך את התוקף של תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות), התש"ף

אורלי לוי אבקסיס: –2021 (להלן – התקנות העיקריות), מיום 23 באפריל 2021 ועד ליום 6 במאי 2021.

אורלי לוי אבקסיס: התקנות העיקריות קובעות תנאים והגבלות להפעלת כלי טיס, שדות תעופה, וכן לעניין השוהים בהם.

אורלי לוי אבקסיס: מגבלות אלה נקבעו בהתאם לסמכויות הממשלה לפי החוק, ובסמוך לאחר חקיקת החוק.

אורלי לוי אבקסיס: מגבלות אלה כוללות בין היתר איסור עלייה למטוס ללא הצגת בדיקה שלילית שבוצעה במהלך 72 השעות שלפני כן, כללים לטיפול בגילוי אדם עם תסמינים על המטוס, כללי עלייה למטוס וירידה מהמטוס והתנהלות במטוס ובשדה התעופה.

אורלי לוי אבקסיס: עמדת הגורמים המקצועיים במשרד הבריאות היא כי ההגבלות המפורטות בתקנות נדרשות לצורך הגנה על בריאות הציבור מפני התפשטות של הנגיף וכן לצמצום התחלואה ומניעת סיכון לציבור.

אורלי לוי אבקסיס: הדבר נכון במיוחד בנתב"ג – מקום המתאפיין בשהות ממושכת של אלפי אנשים ביום במקום סגור, חלקם מקבוצות סיכון וחלקם לאחר שהייה במדינות שבהן קיים סיכון מוגבר להתפשטות הנגיף והווריאנטים שלו.

אורלי לוי אבקסיס: משמעות תופעת הווריאנטים למדינת ישראל, כפי שאני חושבת שכולנו כבר יודעים, הינה החשש להכנסת זן עם יכולת הדבקה מוגברת או אלימות יתר שהחיסון פחות יעיל נגדו.

אורלי לוי אבקסיס: תרחיש כזה עלול אף לפגוע במבצע חיסוני הקורונה בישראל – מבצע שהוכח כהצלחה גדולה.

אורלי לוי אבקסיס: קיים סיכון מוגבר כי החוזרים לישראל מחו"ל יביאו עימם וריאנטים כאמור שיתפשטו במהירות בקהילה ועד שיזוהו עלול להיות מאוחר מדי, כפי שהוכיח לנו הניסיון עם הווריאנט האנגלי.

אורלי לוי אבקסיס: הכנסת חובת בדיקה שלילית בטווח של 72 שעות טרם העלייה לטיסות לישראל הביאה לצמצום משמעותי ביותר באחוז החולים המגיעים מחו"ל לישראל, ובכך מורידה בדיקה זו גם את הסיכון לחדירה לישראל של וריאנטים חדשים של הנגיף.

אורלי לוי אבקסיס: כעת מובא לאישור הכנסת תיקון 18 לתקנות התעופה.

אורלי לוי אבקסיס: אומנם מאז תיקון זה אושר בממשלה גם תיקון 19 לתקנות תעופה, שהאריך את תוקפן פעם נוספת, וזאת עד ליום 20 במאי 2021.

אורלי לוי אבקסיס: עם זאת, ראוי להדגיש ולציין שללא אישור המליאה לתקנות אלה, תתבטל האחריות הפלילית לעבירות הנובעות מהתקנות בתקופה הזאת, וכן יוחזרו הקנסות ששולמו בגין הפרתן ויתבטלו הליכי אכיפה שננקטו בשל עבירות כאמור, וחלילה וחס, יותר מהכול – עלול להיפגע המאמץ הלאומי של כולנו להשתלט גם על מצב הקורונה במדינת ישראל.

אורלי לוי אבקסיס: אני מבקשת לאשר את התקנות האלה בהתאם להצעה המונחת לפניכם.

אורלי לוי אבקסיס: תודה רבה.

יריב לוין: תודה רבה לשרה אורלי לוי אבקסיס.

יריב לוין: מכאן אנחנו עוברים לרשימת הדוברים.

יריב לוין: משה אבוטבול – איננו; קרן ברק – איננה; יצחק פינדרוס – איננו; חבר הכנסת ישראל אייכלר – איננו; חבר הכנסת יואב סגלוביץ' – איננו.

יריב לוין: חבר הכנסת יעקב מרגי, בבקשה.

יעקב מרגי: אדוני היושב-ראש, חבריי חברי הכנסת, גברתי השרה, בתוך כל הכאוס הזה, כל המצב הביטחוני והפנימי, אנחנו מביאים תקנות קורונה, וזה רק מחזק את המציאות השפויה בתוך האי-שפיות שמסביב.

יעקב מרגי: בימים כתיקונם זה היה מגיע לוועדת הכלכלה והתקנות האלה היו נדונות, אבל אני שמח שהכנסת מאשרת אותן.

יעקב מרגי: אני חושב שזה מתבקש כל פעם להתאים את התקנות ואת ההגבלות למציאות החדשה.

יעקב מרגי: זה המקום גם להודות ולומר שזה לא מובן מאליו, כשמסתכלים על מה שקורה בעולם, ואנחנו כאן, במדינת ישראל, כמעט בשגרה מלאה בסוגיית הקורונה.

יעקב מרגי: אני שוב רוצה לומר – להשתתף בצער המשפחות של ההרוגות מאשקלון, והחלמה מהירה לכל הפצועים, ולחזק את ידי כוחות ההצלה, מראש הממשלה, שר הביטחון, חברי הקבינט, הרמטכ"ל, כוחות צה"ל, משטרה, כב"א, מד"א וארגוני ההצלה השונים שמגויסים.

יעקב מרגי: בשעות האלה מדינת ישראל עוברת התקפה ברברית, מתקפת טילים כנגד תושבים חפים מפשע, כנגד אזרחים תמימים, ילדים, נשים, גברים וקשישים.

יעקב מרגי: אני שומע את האזרחים שמגבים את הממשלה ומבקשים מהממשלה להמשיך עד שהחמאס והג'יהאד האסלאמי יחדלו מהפעילות התוקפנית שלהם.

יעקב מרגי: אדוני היושב-ראש, אתמול מדינת ישראל עברה התקפה ברברית, מתקפת שנאה, שהביאה להרס ולפציעה של חפים מפשע על ידי חלק מאזרחי ישראל הערבים מהמשולש וכפר כנא בצפון, שכמעט נגמר שם בלינץ' אילולא תושייה של – יש לציין – תושב המקום מהחברה הערבית, שהציל את אותו יהודי מטבריה, עד שגב שלום בדרום, עובר דרך לוד, חיפה וכמעט כל הערים המעורבות.

יעקב מרגי: אני רוצה להתייחס לנקודה הזאת.

יעקב מרגי: פעמים רבות כאן, במליאת הכנסת, דיברנו על חוסר המשילות, על ההכלה של האלימות, על צפצוף על החוק ועל הפקרות של חלקים מסוימים בחברה הישראלית, שאין להם שום רתיעה ושום הרתעה מגורמי אכיפת החוק.

יעקב מרגי: דיברנו על הרפיסות של מערכת אכיפת החוק והמשטרה ומערכת המשפט.

יעקב מרגי: גם כשהמשטרה עוצרת, זה מגיע לאיזה דיון פרוצדורלי בלבד, בלי להסתכל על המהות, על המצב הכאוטי, על מצב החירום של החברה הישראלית.

יעקב מרגי: הגיע הזמן שגם מערכת המשפט תתגייס, יחד עם כל הכוחות, ותבין את המציאות הבלתי-נסבלת שאנחנו נמצאים בה.

יעקב מרגי: מי שהכיל בעבר את ההפקרות, את הפגיעה ברכוש, הפגיעה בנפש, אלימות, סגירת כבישים, צירים מרכזיים – מי שהכיל אותם הביא עלינו את האומץ, את חוסר הפחד בכלל של אותם אזרחים מגורמי אכיפת החוק.

יעקב מרגי: ואני חושב שזו שעת מבחן של מדינת ישראל, של ממשלת ישראל, של המשרדים הנוגעים בדבר.

יעקב מרגי: בשוך הקרבות, התמונות ידועות, המצלמות עבדו.

יעקב מרגי: אני חושב שאסור לפספס אפילו אחד.

יעקב מרגי: כל מי שפרע, כל מי שעבר על החוק, חייב לעמוד לדין.

יעקב מרגי: גם היום אני הייתי קורא למערכת המשפט, כאקט מרסן, לעצור את כולם, כל מי שיש חשש סביר כלפיו, עד תום ההליכים, למען יראו וייראו.

יעקב מרגי: תודה.

יריב לוין: תודה רבה.

יריב לוין: חבר הכנסת משה ארבל – איננו; חבר הכנסת ווליד טאהא – איננו; חבר הכנסת יוסף טייב – איננו; חברת הכנסת מיכל וולדיגר – איננה; חברת הכנסת יוליה מלינובסקי – איננה; חברת הכנסת מירב בן ארי – איננה; חבר הכנסת רון כץ – איננו; חבר הכנסת שלמה קרעי – איננו; חבר הכנסת עופר כסיף – איננו; חבר הכנסת אוסאמה סעדי – איננו; חבר הכנסת עיסאווי פריג' – איננו; חבר הכנסת מנסור עבאס – איננו; חבר הכנסת אלי אבידר – איננו; חברת הכנסת עאידה תומא סלימאן – איננה; חבר הכנסת אבי מעוז – איננו; חברת הכנסת מירב כהן – איננה; חבר הכנסת אוריאל בוסו – איננו; חברת הכנסת תמר זנדברג – איננה; חברת הכנסת קטי שטרית – איננה; חבר הכנסת ינון אזולאי – איננו; חבר הכנסת מאיר כהן – איננו; חבר הכנסת אלכס קושניר – איננו; חבר הכנסת איימן עודה – איננו; חברת הכנסת שרן השכל – איננה; חבר הכנסת עודד פורר – איננו; חבר הכנסת מתן כהנא – איננו; חבר הכנסת סמי אבו שחאדה – איננו; חבר הכנסת מאזן גנאים – איננו; חבר הכנסת יבגני סובה – איננו; חבר הכנסת מיכאל מלכיאלי – איננו; חבר הכנסת סעיד אלחרומי – אף הוא איננו.

יריב לוין: לפיכך, גברתי השרה, האם את מבקשת לסכם או מוותרת?

אורלי לוי אבקסיס: לא.

יריב לוין: אז אנחנו יכולים, אם כן, לעבור להצבעה על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 18), התשפ"א–2021.

יריב לוין: הצבעה.

יריב לוין: בעד התקנות – 3

יריב לוין: נמנעים – אין

יריב לוין: אם כן, שלושה בעד, אין מתנגדים ואין נמנעים.

יריב לוין: לפיכך אני קובע כי תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 18), התשפ"א–2021, כאמור, אושרו על ידי מליאת הכנסת.

יריב לוין: חברות וחברי הכנסת, תם סדר-היום.

יריב לוין: הישיבה הבאה תתקיים מחר, יום רביעי, א' בסיוון התשפ"א, 12 במאי 2021, בשעה 11:00.

יריב לוין: ישיבה זו נעולה.